ประมวลข่าวทั่วไทยประจำวันที่  26  กรกฎาคม 2561
ประมวลข่าวทั่วไทยประจำวันที่  26  กรกฎาคม 2561  
  การเมือง/มั่นคง 
   รัฐบาลเร่งช่วยเหลือผู้ประสบภัยน้ำท่วมใน สปป.ลาว ย้ำหากขาดเหลือสิ่งใดขอให้แจ้งมา พร้อมให้การสนับสนุนอย่างเต็มที่ 
 พลเอก ประยุทธ์ จันทร์โอชา นายกรัฐมนตรี รับทราบความคืบหน้าการช่วยเหลือผู้ประสบภัยน้ำท่วมใน สปป.ลาว โดยในส่วนของกระทรวงคมนาคมได้จัดตั้งศูนย์ช่วยเหลือเฉพาะกิจขึ้นที่สำนักงานทางหลวงที่ 9 (อุบลราชธานี) พร้อมทั้งระดมสรรพกำลังจากภาครัฐและเอกชน โดยเฉพาะห้างแม็คโคร จังหวัดอุบลราชธานี จัดเจ้าหน้าที่และสิ่งของที่จำเป็นส่งผ่านทางกงสุลใหญ่ไทยประจำแขวงสุวรรณเขต ก่อนส่งมอบต่อให้ทางการ สปป.ลาว ได้แก่ ถุงยังชีพ 10,000 ชุด เรือท้องแบนพระราชทาน 4 ลำ เรือท้องแบน กรมเจ้าท่า 2 ลำ รถบรรทุก 6 ล้อและเรือขนของ รวม 30 คัน รถเทรลเลอร์ 1 คัน เจ้าหน้าที่ประจำรถและเรือ รวม 150 คน สำหรับเรือท้องแบน 6 ลำ และเจ้าหน้าที่ประจำเรือของกรมเจ้าท่านั้น จะอยู่ให้ความช่วยเหลือผู้ประสบภัยน้ำท่วมจนเสร็จสิ้นภารกิจ และหลังจากนั้นรัฐบาลโดยกระทรวงคมนาคมจะส่งทีมวิศวกรและเจ้าหน้าที่เข้าไปช่วยทางการ สปป.ลาว สำรวจความเสียหายของถนนและสะพาน เพื่อร่วมฟื้นฟูบูรณะโครงสร้างพื้นฐานต่างๆ ที่ได้รับความเสียหายต่อไป
 นอกจากนี้ กระทรวงมหาดไทยได้สั่งการให้ทุกจังหวัดที่มีความพร้อมจัดตั้ง “ศูนย์รับบริจาคช่วยเหลือผู้ประสบภัยน้ำท่วม สปป.ลาว” ที่ศาลากลางจังหวัดหรือสถานที่ที่เหมาะสม และประชาสัมพันธ์ให้ประชาชนทราบ โดยหากประสงค์จะบริจาคสิ่งของจะต้องเป็นสิ่งของที่ สปป.ลาวต้องการ เช่น เต็นท์ชั่วคราว ผ้าห่ม หมอน เครื่องนอน อุปกรณ์ทำอาหาร น้ำดื่ม เสื้อผ้า ยารักษาโรค ห้องน้ำเคลื่อนที่ และเป็นของใหม่ที่ไม่มีสภาพเสี่ยงต่อการชำรุดหรือบูดเน่า รวมทั้งต้องคำนึงถึงการบรรจุหีบห่อให้มิดชิดและสะดวกต่อการขนส่งด้วย ขณะเดียวกันให้แต่ละจังหวัดเชิญชวนประชาชนจิตอาสา “เราทำความดี ด้วยหัวใจ” ร่วมกิจกรรมรับบริจาคสิ่งของกับศูนย์แต่ละแห่ง เพื่อนำไปช่วยเหลือผู้ประสบภัยใน สปป.ลาว โดยเร็วที่สุดด้วย. ส่วนการบริจาคเงินช่วยเหลือนั้น สามารถไปบริจาคด้วยตนเองได้ที่สำนักงานปลัดสำนักนายกรัฐมนตรี ทำเนียบรัฐบาล หรือบริจาคผ่านบัญชีธนาคารกรุงไทย สาขาทำเนียบรัฐบาล ชื่อบัญชี “หัวใจไทยส่งไป สปป. ลาว” เลขที่บัญชี 067-0-12886-4
 ทั้งนี้ขอบคุณและให้กำลังใจเจ้าหน้าที่ทุกฝ่าย รวมถึงภาคเอกชนและอาสาสมัครทุกกลุ่มที่มีส่วนช่วยเหลือผู้ประสบภัยน้ำท่วมใน สปป.ลาว พร้อมย้ำว่าหากยังขาดเหลือสิ่งใดที่รัฐบาลจะสนับสนุนได้ก็ขอให้แจ้งมา โดยรัฐบาลยินดีสนับสนุนอย่างเต็มที่ 
  กองทัพอากาศ จัดเครื่องบิน C-130 นำสิ่งของบรรเทาทุกข์ไปมอบให้ สปป.ลาว เป็นวันที่สอง พร้อมตั้งกองบิน 21 เป็นฐานส่งความช่วยเหลือและศูนย์รับบริจาค  
 พลอากาศตรี พงษ์ศักดิ์ เสมาชัย โฆษกกองทัพอากาศ เปิดเผยภาพรวมการให้ความช่วยเหลือต่างๆ กับ สปป.ลาว ว่า ในส่วนของกองทัพอากาศ เมื่อคืนที่ผ่านมา 25 กรกฎาคม 2561 กองทัพอากาศ ได้จัดเครื่องบินลำเลียงแบบที่ 8 หรือ C-130 จำนวน 2 เที่ยวบิน นำสิ่งของพระราชทานและถุงยังชีพในนามรัฐบาลไทย ไปช่วยเหลือ สปป.ลาว แล้ว และวันนี้กองทัพอากาศได้จัดเครื่องบิน C-130 เพิ่มเติมอีก 2 เที่ยวบิน ลำเลียงเต็นท์ 1,000 หลัง และถุงยังชีพในนามรัฐบาลไทยอีกจำนวนหนึ่ง ไปยังท่าอากาศยานนานาชาติปากเซ สปป.ลาว โดยได้จัดกำลังพลจิตอาสาพระราชทาน กองทัพอากาศ 20 คน เดินทางไปด้วย เพื่อช่วยลำเลียงสิ่งของที่สนามบินปลายทาง
 และวันนี้กองทัพอากาศ ได้เปิดศูนย์รับบริจาคสิ่งของที่กองบิน 21 จังหวัดอุบลราชธานี ตลอด 24 ชั่วโมง เพื่อรวบรวมความช่วยเหลือและน้ำใจจากประชาชนชาวไทยส่งต่อไปให้ผู้ประสบอุทกภัยที่สปป.ลาว โดยจะลำเลียงทั้งทางเครื่องบินของกองทัพอากาศ และประสานกับจังหวัดอุบลราชธานี เพื่อนำส่งทางรถยนต์ต่อไป
 ส่วนแผนการปฏิบัติ วันพรุ่งนี้ 27 กรกฎาคม 2561 กองทัพอากาศกำหนดแผนการบิน จำนวน 2 เที่ยวบิน พร้อมกำลังพลจิตอาสาพระราชทาน กองทัพอากาศ จำนวน 30 คน ไปยังท่าอากาศยานนานาชาติปากเซ สปป.ลาว เพื่อนำถุงยังชีพพระราชทานของพระเจ้าหลานเธอ พระองค์เจ้าพัชรกิติยาภา องค์ประธานกรรมการมูลนิธิอาสา เพื่อนพึ่ง(ภาฯ) ยามยาก สภากาชาดไทย จำนวน 1,000 ชุด ไปช่วยเหลือผู้ประสบภัยต่อไป
  ปลัดกระทรวงมหาดไทย ส่งหนังสือด่วนที่สุดถึงผู้ว่าราชการจังหวัดทุกจังหวัด ให้จังหวัดที่มีความพร้อมจัดตั้งศูนย์รับบริจาคช่วยเหลือผู้ประสบภัยน้ำท่วม สปป.ลาว  
 นายฉัตรชัย พรหมเลิศ ปลัดกระทรวงมหาดไทย ในฐานะรองผู้บัญชาการป้องกันและบรรเทาสาธารณภัยแห่งชาติ ส่งหนังสือด่วนที่สุดถึงผู้ว่าราชการจังหวัดทุกจังหวัด ว่าตามที่ได้เกิดสถานการณ์อุทกภัยครั้งใหญ่ที่แขวงอัตตะปือ สปป.ลาว กองบัญชาการป้องกันและบรรเทาสาธารณภัยแห่งชาติ ขอให้จังหวัดที่มีความพร้อมจัดตั้งศูนย์รับบริจาคช่วยเหลือผู้ประสบภัยน้ำท่วม สปป.ลาว ที่ศาลากลางจังหวัดหรือสถานที่ที่เหมาะสม
 กรณีประสงค์บริจาคเงินสามารถบริจาคเข้าบัญชีธนาคารกรุงไทยสาขาทำเนียบรัฐบาล ชื่อบัญชีหัวใจไทยส่งไป สปป.ลาว เลขที่บัญชี 067-0-12886-4
 ส่วนกรณีบริจาคสิ่งของ ต้องเป็นที่เป็นความต้องการเป็นของใหม่ มีมาตรฐาน ไม่มีสภาพเสี่ยงต่อการชำรุด บูดเน่าเสีย หลีกเลี่ยงสิ่งของใกล้หมดอายุหรือหมดอายุหรือสิ่งของที่ใช้แล้ว เช่น เสื้อผ้าเก่า ให้คำนึงถึงความสามารถในการบรรจุหีบห่อสิ่งของที่บริจาคที่เหมาะสมต่อการขนส่งไปสู่พื้นที่ประสบภัยได้สะดวก และไม่ก่อให้เกิดความเสียหายต่อสิ่งของที่รับบริจาค สิ่งของที่มีความจำเป็น และได้รับแจ้งประสานว่าประสงค์จะบริจาค เช่นเต็นท์พักพิง สุขาสำเร็จรูป ยารักษาโลก
 นอกจากนั้นให้จังหวัดเชิญชวนประชาชนจิตอาสา เราทำความดีด้วยหัวใจร่วมกิจกรรมรับบริจาคสิ่งของที่ให้จังหวัดรวบรวม ผลปฏิบัติงานแจ้งกองบัญชาการป้องกันและบรรเทาสาระภัยแห่งชาติ เพื่อประสานการปฏิบัติทุกวันจนกว่าสถานการณ์จะยุติ 
 รัฐมนตรีว่าการกระทรวงเกษตรและสหกรณ์ สั่งด่วนที่สุด เฝ้าระวังสถานการณ์น้ำและเขื่อนอย่างเคร่งครัด ย้ำไม่ให้เกิดปัญหาน้ำล้นอ่างหรือเขื่อนในฤดูฝน   
 นายกฤษฎา บุญราช รัฐมนตรีว่าการกระทรวงเกษตรและสหกรณ์ เปิดเผยว่า ได้สั่งการด่วนที่สุดถึงนายทองเปลว กองจันทร์ อธิบดีกรมชลประทาน ให้เฝ้าระวังสถานการณ์น้ำในลุ่มน้ำต่างๆ เนื่องจากนับจากนี้ไปจนถึงเดือนตุลาคมจะเป็นช่วงที่ฝนตกชุกที่สุดของปี เพื่อป้องกันอุทกภัยและพร้อมกันนี้ให้สำรวจความมั่นคงแข็งแรงของเขื่อนและอ่างเก็บน้ำทั่วประเทศ หากชำรุดเสียหายให้เร่งซ่อมบำรุงและเพิ่มช่องทางการติดต่อสื่อสารระหว่างสำนักชลประทานต่างๆ กับศูนย์ปฏิบัติการน้ำอัจฉริยะให้มากขึ้นและเชื่อมโยงกันได้ตลอด 24 ชั่วโมง เพื่อที่หากเกิดมีฝนตกหนักจะได้กำหนดบริหารจัดการน้ำได้อย่างเป็นระบบและรวดเร็ว ไม่ให้ส่งผลน้ำล้นตลิ่ง ล้นอ่างเก็บน้ำ หรือเขื่อนชำรุด
 ด้านนายทองเปลว กองจันทร์ อธิบดีกรมชลประทาน กล่าวว่าได้สั่งการไปยังสำนักชลประทานต่างๆ ตามข้อกำชับของรัฐมนตรีว่าการกระทรวงเกษตรและสหกรณ์ ให้มีการตรวจสอบความมั่นคงแข็งแรงของเขื่อนและอ่างเก็บน้ำทั้งขนาดใหญ่ ขนาดกลาง และขนาดเล็กรวม 1,600 แห่งทั่วประเทศซ้ำอีกครั้งแล้ว แม้โดยปกติกรมชลประทานจะมีแผนการการตรวจเป็นประจำอยู่แล้ว รวมถึงได้เพิ่มช่องทางการติดต่อประสานงานระหว่างสำนักชลประทานต่างๆ เข้ามายังศูนย์ปฏิบัติการน้ำอัจฉริยะ (SWOC) กรมชลประทาน ให้มากขึ้น เชื่อมโยงกันตลอด 24 ชั่วโมง เพื่อจะสามารถตัดสินใจในการบริหารจัดการน้ำในลำน้ำต่างๆ กรณีมีปริมาณเพิ่มขึ้นอย่างรวดเร็วจากฝนตกหนัก รวมถึงการรักษาระดับน้ำในเขื่อนไม่เกิดเกณฑ์ควบคุม (Rule Curve) โดยจะต้องมีน้ำไม่เกิน ร้อยละ 70 ของความจุอ่างฯ เพื่อที่จะได้มีพื้นที่รองรับน้ำหากฝนตกหนัก โดยหากระดับน้ำสูงกว่าเกณฑ์เก็บกักต้องพร่องน้ำออก โดยให้กระทบต่อประชาชนที่อาศัยอยู่ท้ายเขื่อนน้อยที่สุด 
 ประธานสภานิติบัญญัติ เปิดเผย เตรียมเปิดรับสมัครเลือกกรรมการการเลือกตั้ง 2 คนสุดท้าย เชื่อว่าการเปิดรับสมัครใหม่จะเหมาะสมกว่าใช้วิธีทาบทาม   
 นายพรเพชร วิชิตชลชัย ประธานสภานิติบัญญัติแห่งชาติ หรือ สนช. กล่าวถึงการเลือกประธานกรรมการการเลือกตั้ง หรือ กกต.คนใหม่ ว่าเป็นอำนาจหน้าที่ของเลขาธิการวุฒิสภาที่จะดำเนินการจัดหาสถานที่ กำหนดขั้นตอนการประชุมและก่อนว่าที่ กกต.ทั้ง 5 คน จะประชุมเลือกประธานได้ ต้องลาออกจากทุกตำแหน่งให้ครบถ้วนก่อน ซึ่งเลขาธิการวุฒิสภาจะตรวจสอบคุณสมบัติทั้งหมดอย่างละเอียดอีกครั้ง หากครบถ้วนถูกต้องจะนัดประชุมเลือกประธาน กกต.ได้ในวันที่ 31 กรกฎาคมนี้ โดยวิธีการคัดเลือกนั้นจะให้ว่าที่ กกต. ทั้ง 5 คนคัดเลือกกันเอง ด้วยการลงคะแนน เมื่อได้รายชื่อประธาน กกต.แล้ว จะส่งให้ประธาน สนช. นำรายชื่อขึ้นทูลเกล้าฯต่อไป ส่วนการสรรหา กกต.ที่เหลืออีก 2 คนนั้น เบื้องต้นได้หารือกับประธานศาลฎีกา และประธานศาลปกครองสูงสุดแล้ว ว่าจะเปิดรับสมัครใหม่ เพื่อให้ผู้มีคุณสมบัติได้เข้ารับการสรรหา โดยจะไม่ใช้วิธีการทาบทาม เนื่องจากเกรงว่าจะไม่เหมาะสม หากเริ่มต้นกระบวนการสรรหาใหม่ คาดว่าจะร่นระยะเวลาในขั้นตอนของคณะกรรมการสรรหาจาก 90 วัน เหลือ 60 วัน แต่ในส่วนของการพิจารณาของ สนช. อาจต้องใช้กรอบเวลา 45 วันตามที่กฎหมายกำหนด เพราะไม่สามารถเร่งรัดได้ เนื่องจากเป็นเรื่องรายละเอียดเกี่ยวข้องกับการตรวจสอบความประพฤติและจริยธรรม
 ประธาน สนช. กล่าวเพิ่มเติมว่า ยังไม่สามารถคาดเดาได้ว่า กกต.2 คนสุดท้าย จะมารับหน้าที่จัดการเลือกตั้งที่จะเกิดขึ้นในช่วงต้นปีหน้าได้หรือไม่ เพราะยังมีขั้นตอนทางธุรการอีกมากมายที่ต้องดำเนินการ 

เศรษฐกิจ/ท่องเที่ยว
  6 เดือนแรก ไทยส่งออกข้าวหอมมะลิไปสหรัฐอเมริกากว่า 3,100 ล้านเหรียญสหรัฐฯ ยังมีโอกาสขยายตัวได้ต่อเนื่อง  
 นางสาวชุติมา บุณยประภัศร รัฐมนตรีช่วยว่าการกระทรวงพาณิชย์ เปิดเผยระหว่างการเดินทางเยือนสหรัฐอเมริกา ว่า สหรัฐฯ เป็นตลาดที่นำเข้าข้าวหอมมะลิไทยเป็นอันดับหนึ่ง โดยในช่วง 6 เดือนแรกของปี 2561 ไทยส่งออกข้าวหอมมะลิไปยังสหรัฐฯแล้วกว่า 2.2 แสนตัน คิดเป็นมูลค่าประมาณ 250 ล้านเหรียญสหรัฐฯ เพิ่มขึ้นร้อยละ 2.8 และจากการนำคณะผู้แทนการค้าภาครัฐและภาคเอกชนไทยเดินทางเยือน ช่วงระหว่างวันที่ 22-26 กรกฎาคมที่ผ่านมา เพื่อจัดกิจกรรมประชาสัมพันธ์ข้าวไทยและกระชับความสัมพันธ์ทางการค้ากับผู้นำเข้าข้าวสหรัฐฯ ซึ่งทำให้ทราบเกี่ยวกับข้อมูลและสถานการณ์การค้าข้าวไทย-สหรัฐฯ รวมถึงโอกาสในการขยายช่องทางการตลาดใหม่ๆ สำหรับข้าวไทยและผลิตภัณฑ์นวัตกรรมข้าวไทย ทั้งนี้ กระทรวงพาณิชย์มีแผนการตลาดเพื่อผลักดันและขยายช่องทางการตลาดของสินค้าข้าวและผลิตภัณฑ์นวัตกรรมข้าวไทย โดยจะจัดกิจกรรมโรดโชว์ขยายตลาดข้าวไทยและส่งเสริมประชาสัมพันธ์ข้าวไทยเชิงรุกไปในประเทศต่างๆ อาทิ จัดคณะผู้แทนการค้าภาครัฐและภาคเอกชนเจรจาขยายตลาดข้าวและกระชับความสัมพันธ์ทางการค้ากับประเทศคู่ค้าสำคัญ ได้แก่ สิงคโปร์ และออสเตรเลีย รวมถึงการเข้าร่วมงานแสดงสินค้าสำคัญๆ ทั้งในประเทศและต่างประเทศ ได้แก่ China - ASEAN Expo 2018 เพื่อสร้างการรับรู้ เชื่อมโยงตลาดและขยายส่วนแบ่งการตลาดข้าวไทย เพื่อรองรับผลผลิตข้าวที่จะออกสู่ตลาด ตลอดจนจัดแสดงผลิตภัณฑ์นวัตกรรมข้าวไทย
 อย่างไรก็ตาม ตั้งแต่เดือนมกราคม – 20 กรกฎาคม 2561 ไทยส่งออกข้าวไปแล้วปริมาณกว่า 6.15 ล้านตัน มูลค่าการส่งออกกว่า 3,100 ล้านเหรียญสหรัฐฯ เพิ่มขึ้นกว่าร้อยละ 20
   พาณิชย์ เปิดตัว Big Data พลังขับเคลื่อนเศรษฐกิจไทย พร้อมเชื่อมโยงข้อมูลยกระดับการทำงานขับเคลื่อนเศรษฐกิจฐานราก 
 นายสนธิรัตน์ สนธิจิรวงศ์ รัฐมนตรีว่าการกระทรวงพาณิชย์ กล่าวในการเป็นประธานเปิดตัว “พลัง Big Data ขับเคลื่อนเศรษฐกิจไทย” พร้อมกับการแสดงวิสัยทัศน์ ว่า เพื่อยกระดับการทำงานของกระทรวงฯ ผ่านการเชื่อมโยงข้อมูลทั้งภายในและภายนอกกระทรวงเพื่อผลักดันการค้าของไทย สร้างรายได้จากการส่งออกให้บรรลุเป้าหมาย โดยการให้ความสำคัญกับการพัฒนาเศรษฐกิจของไทยในยุคดิจิทัลให้เข้มแข็งในระยะยาว ด้วยการใช้ประโยชน์จาก Big Data ขับเคลื่อนเศรษฐกิจฐานราก ลดความเหลื่อมล้ำทางสังคม ซึ่งจะเป็นการขับเคลื่อนเศรษฐกิจไทยในทุกระดับอย่างเป็นรูปธรรมตั้งแต่การสร้างกำลังซื้อให้กับประชาชนในระดับฐานราก การสร้างโอกาสในการประกอบอาชีพให้กับประชาชน การพัฒนาผู้ประกอบการ SMEs ผ่านการฝึกอบรมที่เหมาะสม สอดคล้องกับระดับความสามารถของผู้ประกอบการแต่ละราย เพื่อนำไปใช้ในการพัฒนาธุรกิจรองรับเศรษฐกิจ 4.0 ตลอดจนการยกระดับธุรกิจสู่การค้าระหว่างประเทศ โดยการบูรณาการเชื่อมโยงข้อมูลหน่วยงานด้านต่างประเทศของกระทรวง เพื่อเป็นข้อมูลประกอบการกำหนดนโยบายการค้าระหว่างประเทศ เพื่อนำมากำหนดใช้ในการติดตาม ผลักดัน และขยายโอกาสการค้าระหว่างประเทศ 
 กระทรวงเกษตรและสหกรณ์ ตั้งเป้าบ่อเกลือ จังหวัดน่าน เป็นเกษตรอินทรีย์ 100 % ในปี 2564   
 นายธีระ วงษ์เจริญ ที่ปรึกษารัฐมนตรีช่วยว่าการกระทรวงเกษตรและสหกรณ์ เปิดเผยระหว่างลงพื้นที่แปลงเกษตรกรรมบ้านผาสุก ตำบลภูฟ้า อำเภอบ่อเกลือ จังหวัดน่าน ว่าทั้งอำเภอเป็นเขาหัวโล้นถูกบุกรุกทำไร่ข้าวโพดกว่า 1.1 แสนไร่ โดยศูนย์กสิกรรมชุมชนต้นน้ำน่าน มาพัฒนาเกษตรกรปรับเปลี่ยนวิธีคิดชาวบ้าน ขณะนี้เข้ารับการอบรมกว่า 700 คน เปลี่ยนพื้นที่ 8,000 ไร่มาทำเกษตรทฤษฎีใหม่ประยุกต์ โคกหนองนาโมเดล โดยไม่กลับไปปลูกข้าวโพดอีก ซี่งจะเริ่มลงจอบแรกเปลี่ยนน่าน หลังเก็บเกี่ยวรอบแรกเดือนธันวาคมปีนี้ หากชาวบ้านปลูกข้าวโพดอีกจะไม่มีที่ขาย ปัจจุบันทางสหภาพยุโรป(อียู) ออกมาตรการแซงชัน ไม่ซื้อผลผลิตภัณฑ์สัตว์ทุกชนิดที่มาจากวัตถุดิบที่เพาะปลูกทำลายล้างสิ่งแวดล้อม รัฐบาลจึงมีนโยบายนำข้าวโพดจากเขาลงไปปลูกแทนพื้นที่นาปรัง โดยเน้นย้ำว่าขณะนี้พื้นที่ป่าจังหวัดน่าน กว่า 3 ล้านไร่ ถูกบุกรุกปลูกข้าวโพด โดยมิได้โทษเกษตรกรเพราะเนื่องจากที่ผ่านมายังไม่มีพืชอื่นทดแทนเมื่อพักหนี้ก็กลับไปปลูกข้าวโพดอีก ดังนั้นทุกฝ่ายเราต้องมาร่วมมือกันพัฒนาการเกษตรทฤษฎีใหม่ให้เกิดความยั่งยืนและนอกเหนือจากศาสตร์พระราชา พัฒนาป่าต้นน้ำน่านแล้วมาพัฒนาท่องเที่ยวผ่านวิถีกสิกรรม จะฟื้นฟูชีวิตชาวบ้านได้ครบวงจร สิ่งสำคัญต้องเชื่อมั่นและศรัทธา จะทำให้เกิดจริง โดยอำเภอบ่อเกลือ เป็นพื้นที่ต้นแบบพัฒนาเกษตรกรรมยั่งยืน โดยให้ช่วยกันรณรงค์หยุดนำเข้าสารเคมี
 ที่ปรึกษารัฐมนตรีช่วยว่าการกระทรวงเกษตรและสหกรณ์ กล่าวด้วยว่า ได้วางเป้าหมายให้บ่อเกลือ จังหวัดน่าน เป็นพื้นที่เกษตรอินทรีย์ทั้งอำเภอ 100% ภายในปี 2564 
  ตั้งเป้าสร้างโคชตามโครงการ Train The Coach 2,200 ราย ภายใน 3 ปี ดูแลผู้ประกอบการเอสเอ็มอีไม่น้อยกว่า 10,000 ราย  
 นายสุวรรณชัย โลหะวัฒนกุล ผู้อำนวยการ สำนักงานส่งเสริมวิสาหกิจขนาดกลางและขนาดย่อม (สสว.) กล่าวว่า แนวทางการช่วยเหลือผู้ประกอบการ SMEs ให้สามารถพัฒนาธุรกิจให้ทันกับการเปลี่ยนแปลงในยุค 4.0 ตามโครงการ Train The Coach ตั้งใจพัฒนาเรื่องเทคโนโลยีให้พร้อมรองรับการเปลี่ยนแปลงที่มีในปัจจุบัน โดยนำที่ปรึกษาที่ช่วยงานของ สสว. และภาครัฐต่างๆ ให้ความรู้ หรือโคช แบ่งเป็น 3 กลุ่ม คือ กลุ่มที่ปรึกษาทั่วไป กลุ่มเชี่ยวชาญเทคโนโลยี นวัตกรรม และกลุ่มวิสัยทัศน์ สร้างแรงบรรดาลใจกับนักธุรกิจ ส่วนผู้ที่จะเข้ามาเป็นโคชใน โครงการนี้ ต้องมีประสบการณ์ไม่น้อยกว่า 3 ปี ตั้งเป้าสร้างโคช 2,200 ราย ใน 3 ปี เพื่อดูแลเอสเอ็มอีให้ไม่น้อยกว่า 10,000 ราย ซึ่งในปีแรกได้มาแล้วกว่า 1,500 ราย เชื่อว่าจะได้เกินกว่าเป้าหมายที่วางไว้ ทั้งนี้ผู้ประกอบการ เอสเอ็มอี จะต้องเตรียมความพร้อมด้วยการกำหนดเป้าหมายที่ชัดเจน เพื่อให้จับคู่หน่วยงานที่เหมาะสม 

สังคม
  สมเด็จสังฆราช ประทานคติธรรมวันอาสาฬหบูชาและวันเข้าพรรษา ขอให้พุทธศาสนิกชนเชิดชูพระรัตนตรัย  
 สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก (อัมพร อัมพโร) ประทานคติธรรมเนื่องในวันอาสาฬหบูชา พุทธศักราช 2561 ความตอนหนึ่ง ว่า ดิถีเพ็ญเดือนอาสาฬหะ ได้เวียนมาบรรจบอีกคำรบหนึ่งแล้ว วันอาสาฬหบูชา จัดเป็นวันสำคัญยิ่งของพุทธบริษัททุกหมู่เหล่า โดยเฉพาะในประเทศไทย ซึ่งเป็นประเทศแรกที่ริเริ่มให้มีการเฉลิมฉลองเป็นพิเศษ เนื่องในวันดังกล่าว ด้วยเป็นวันคล้ายวันประกาศพระศาสนาของสมเด็จพระสัมมาสัมพุทธเจ้า ทรงแสดงธัมมจักกัปปวัตนสูตรเป็นพระปฐมเทศนาโปรดปัญจวัคคีย์ กระทั่งมีผู้ได้ดวงตาเห็นธรรม ขอประทานอุปสมบทเป็นพระภิกษุในพระบวรพระพุทธศาสนา จึงบังเกิดพระรัตนตรัยครบองค์ 3 โบราณาจารย์ยกย่องพระรัตนตรัยไว้ว่า เป็นวัตถุวิเศษซึ่งสโมสรกันเป็นอันดี ประกอบด้วยคุณอันสมควร ส่วนละอย่าง เปรียบเสมือนไม้ 3 อัน ไขว้ขัดกันอยู่ ถ้าพรากออกเสียอันเดียว ที่เหลืออยู่ก็ตั้งตรงอยู่ได้ไม่นานนัก ในดิถีเช่นนี้เมื่อสองพันกว่าปีล่วงมาแล้ว พระสังฆรัตนะ ได้บังเกิดขึ้นเป็นครั้งแรกในโลก ทั้งนี้ พระสงฆ์ หมายถึง หมู่ภิกษุ ผู้เป็นสาวกพระพุทธเจ้า สละเรือนออกบวชเพื่อครองวัตรปฏิบัติ ตามที่พระศาสดาทรงสั่งสอนและทรงบัญญัติไว้ ความงามแห่งหมู่สงฆ์นั้น บังเกิดได้ด้วยพระธรรมวินัย เพราะภิกษุแต่ละรูปย่อมเปรียบดั่งดอกไม้นานาพันธุ์ หลากหลายทรวดทรง สีสันและกลิ่น แม้มีความงามอยู่บ้างก็เพียงเฉพาะรูปเฉพาะตน ถ้าถูกลมพัดพาปลิวไปก็อาจกระจัดกระจายโดยง่าย แต่ครั้นนำมาร้อยกรองเป็นพวงภู่ เป็นระเบียบอยู่ด้วยพระธรรมวินัย ความงามนั้น จึงมีแบบแผนเป็นปึกแผ่น เข้มแข็งมั่นคง ทรงคุณูปการในฐานะผู้สืบทอดและเผยแผ่พระพุทธธรรม ให้ยั่งยืนมาสู่ชาวโลกนับแต่พุทธกาล ตราบเท่าทุกวันนี้ เพราะฉะนั้น พุทธบริษัททั้งหลายจึงพิทักษ์รักษาและเชิดชูรัตนะ ทั้ง 3 ดวงไว้ ไม่มองข้ามองค์คุณของรัตนะดวงหนึ่งดวงใด เพื่อพระรัตนตรัย อันเปรียบเสมือนไม้ 3 อันไขว้ขัดกันจักยังดำรงอยู่เป็นสรณะนำทางสืบไป
 เนื่องในวันอาสาฬหบูชาและวันเข้าพรรษา ขอพุทธศาสนิกชนจงศึกษาทบทวน และสำนึกในพระพุทธคุณ พระธรรมคุณ และพระสังฆคุณ เพื่อสร้างเสริมสันติสุขในชีวิตท่านและสังคมส่วนรวมให้งอกงามและมั่นคงสถาพรตลอดกาลนาน 
  สสส. ร่วมกับ สคล. ปลุกพลังมด ชวน ช่วย เชียร์ นักดื่มให้งดเหล้าครบพรรษา 
 ทพ.สุปรีดา อดุลยานนท์ ผู้จัดการกองทุนสนับสนุนการสร้างเสริมสุขภาพ (สสส.) กล่าวว่า สสส.และเครือข่ายองค์กรงดเหล้า (สคล.) ริเริ่มโครงการงดเหล้าเข้าพรรษามาตั้งแต่ปี 2546 และทำต่อเนื่องทุกปี โดยผลดำเนินการ 16 ปีที่ผ่านมา ถือว่าประสบความสำเร็จ มีประชาชนเข้าร่วมโครงการงดเหล้าเข้าพรรษาเพิ่มขึ้นต่อเนื่อง จากผลการประเมินโครงการงดเหล้าเข้าพรรษาในปี 2560 โดยศูนย์วิจัยเพื่อการพัฒนาสังคมและธุรกิจ (SAB) พบมีผู้ร่วมงดเหล้าเข้าพรรษา ร้อยละ 67.5 หรือว่า 14 ล้านคน งดเหล้าครบพรรษา 3 เดือน ร้อยละ 37.9 ผู้ที่งดหรือลดการดื่มลง ร้อยละ 29.6 ช่วยประหยัดค่าใช้จ่ายจากการซื้อเครื่องดื่มแอลกอฮอล์มากกว่า 11,000 ล้านบาท โดยกลุ่มผู้งดเหล้าเข้าพรรษา ระบุว่า เมื่อเลิกหรือลดการดื่มแล้ว ทำให้สุขภาพดีขึ้น ร้อยละ71 ประหยัดค่าใช้จ่าย ร้อยละ 54 สุขภาพจิตดีขึ้น ร้อยละ 42 ลดปัญหาในครอบครัว ทำให้มีความสุขมากขึ้น ร้อยละ 26 ที่สำคัญกลุ่มผู้ดื่ม ร้อยละ 85.2 ยอมรับว่า เมื่อเห็นสื่อรณรงค์งดเหล้าเข้าพรรษาของ สสส. ทำให้เกิดความตระหนักในพิษภัยและพยายามลด ละ เลิก เครื่องดื่มแอลกอฮอล์ สำหรับปี 2561 นี้ ได้จัดโครงการงดเหล้าเข้าพรรษา ภายใต้แนวคิด “พลังมด...ชวนงดเหล้าครบพรรษา” โดยจะเน้นดำเนินการในพื้นที่ชุมชนต่างๆ ร่วมกับหน่วยงานที่เกี่ยวข้อง อาทิ กระทรวงสาธารณสุข ในการให้โรงพยาบาลส่งเสริมสุขภาพตำบล (รพ.สต.) ค้นหาผู้ติดสุรา ให้คำปรึกษาการเลิกดื่มที่ถูกต้อง การส่งต่อเพื่อบำบัดกรณีดื่มจนเสพติดเป็นผู้ป่วย ร่วมกับกระทรวงมหาดไทย ในโครงการ 155 นายอำเภอ ชวนงดเหล้าเข้าพรรษาในพื้นที่ และร่วมกับกระทรวงศึกษาธิการ โดยรณรงค์ผ่านโรงเรียนสังกัดสำนักงานคณะกรรมการการศึกษาขั้นพื้นฐาน (สพฐ.) กว่า 30,000 แห่ง ให้ความรู้พิษภัยของสุราแก่เด็กนักเรียน นำไปเผยแพร่และชักชวนพ่อแม่ผู้ปกครองให้ลด ละ เลิกดื่มสุรา พร้อมทำงานกับสำนักงานเครือข่ายองค์กรงดเหล้า พัฒนาศักยภาพคนเลิกดื่มสุราตลอดชีวิต หรือ "คนหัวใจเพชร" นอกจากนี้ ยังมีการฝึกอบรม พัฒนาจิตใจ ให้ผู้ที่ลด ละ เลิก การดื่มสุราในช่วงเทศกาลเข้าพรรษาให้สามารถเลิกได้ตลอดชีวิต ผ่านโปรแกรมสติบำบัด การอบรมโดยใช้หลักแพทย์วิถีธรรมและการใช้แนวทางทางพุทธศาสนาควบคู่ไปด้วย 
  องค์การเภสัชกรรมทำสัญญาซื้อขายขมิ้นชันคุณภาพ จากกลุ่มเกษตร ใน 3 จังหวัด 3 ภาค สร้างรายได้ให้เกษตรกร  
 นพ.โสภณ เมฆธน ประธานกรรมการองค์การเภสัชกรรม (บอร์ด อภ.) กล่าวภายหลังร่วมเป็นประธานการลงนามสัญญาจะซื้อขายขมิ้นชันคุณภาพกับกลุ่มเกษตรกร 3 จังหวัด 3 ภาค คือ ลพบุรี ตาก และยะลา รวม 5 กลุ่มเกษตรกร ตามโครงการส่งเสริมการปลูกและการจัดหาวัตถุดิบที่มีคุณภาพเพื่อผลิตสารสกัดขมิ้นชัน ว่า จากการศึกษาวิจัยทางคลินิกพบว่า สารสกัดขมิ้นชันแคปซูล สามารถใช้ทดแทนยาแผนปัจจุบันได้ ใช้บรรเทาอาการปวดในโรคข้อเข้าเสื่อม เพิ่มความสามารถในการใช้งานข้อของผู้ป่วยที่มีอาการปวดข้อ ข้อฝืดได้ไม่ต่างจากยาต้านการอักเสบไอบูโพรเฟน อีกทั้งไม่มีผลข้างเคียงกับระบบทางเดินอาหาร แถมยังช่วยให้ผู้ป่วยโรคเบาหวานลดการเกิดอาการเส้นเลือดแข็งตัว โดยผลิตภัณฑ์สารสกัดขมิ้นชันแคปซูลของ อภ. ได้รับการขึ้นทะเบียนเป็นยาพัฒนาจากสมุนไพรแผนปัจจุบันรายแรกของประเทศ และรับรางวัลผลิตภัณฑ์สมุนไพรดีเด่นแห่งชาติประจำปี 2561 ดังนั้นเพื่อส่งเสริมให้คนไทยเข้าถึงผลิตภัณฑ์สารสกัดขมิ้นชันแคปซูลและขยายตลาดสู่ต่างประเทศ อภ.จึงลงนามสัญญาจะซื้อขายขมิ้นชันคุณภาพที่มีสารสำคัญเคอร์คูมินอยด์ สูงกว่าร้อยละ 9 สำหรับนำไปผลิตเป็นสารสกัดขมิ้นชันและผลิตภัณฑ์ต่างๆ
 ทั้งนี้ เบื้องต้น อภ.ต้องการใช้ขมิ้นชันตากแห้ง ปีละ 90 ตัน ซึ่งการลงนามในครั้งนี้ เกษตรกร 5 กลุ่ม จะขายขมิ้นชันตากแห้งให้แก่ อภ.ได้ปีละประมาณ 45 ตัน ราคาตันละ 1.2 แสนบาท หรือกิโลกรัมละ 120 บาท จะทำให้เกษตรกรทั้ง 5 กลุ่มมีรายได้ต่อปีรวมราว 5.4 ล้านบาท ส่วนที่เหลืออีก 45 ตัน อภ.จะจัดซื้อตามปกติจากแหล่งปลูกขมิ้นชันคุณภาพทั่วประเทศ นอกจากนี้ อภ.จะให้ความรู้เกษตรกรทั้ง 3 จังหวัด เรื่องมาตรฐานการปลูกและการแปรรูปสมุนไพรและมอบพันธุ์ขมิ้นชัน ซึ่งพัฒนาโดยอาจารย์มหาวิทยาลัยเกษตรศาสตร์ที่มีสารสำคัญสูง ซึ่งคาดว่าจะได้ในช่วงปี 2562 และจะเฝ้าการติดตามพื้นที่การปลูกและจัดซื้อวัตถุดิบขมิ้นชันที่มีคุณภาพ และจะขยายพื้นที่ส่งเสริมการปลูกขมิ้นชันและแปรรูปสมุนไพร เพื่อมาผลิตเป็นสารสกัดในพื้นที่อื่นๆ ต่อไป 
  นายกรัฐมนตรี เปิดกิจกรรมจิตอาสา “เราทำความ ดี ด้วยหัวใจ” แสดงพลังของทุกคนในการทำความดีเพื่อประเทศชาติ  
 พลเอก ประยุทธ์ จันทร์โอชา นายกรัฐมนตรี เป็นประธานในพิธีเปิดกิจกรรมจิตอาสา “เราทำความ ดี ด้วยหัวใจ” ณ บริเวณถนนนครปฐม ด้านคลองเปรมประชากร ทำเนียบรัฐบาล นายกรัฐมนตรีได้นำจิตอาสาฉีดน้ำล้างถนนนครปฐมด้านหน้าทำเนียบรัฐบาล และร่วมทาสีรั้วสีเขียวสะพานอรทัยริมคลองผดุงกรุงเกษม และพบปะให้กำลังใจกับจิตอาสาตลอดถนนพระราม 5 ตั้งแต่สะพาน อรทัยจนถึงบริเวณแยกพาณิชยการ นายกรัฐมนตรี กล่าวว่า มีความสุขได้ร่วมกันทำความดีถวายสมเด็จพระเจ้าอยู่หัว และแสดงพลังของทุกคนในการทำความดีเพื่อประเทศชาติ
 ด้ายนายกรกมล ทองพุ่ม นักเรียนทุนพระราชทานมหาวิทยาลัยสุโขทัยธรรมาธิราช เปิดเผยว่า รู้สึกปลาบปลื้มใจที่ได้ร่วมเป็นส่วนหนึ่งของจิตอาสา เราทำดีด้วยหัวใจ ซึ่งวันนี้ตั้งใจมาร่วมทำความสะอาดโดยรอบทำเนียบรัฐบาล ทำประโยชน์เพื่อสังคมและยังเป็นการฝึกวินัยให้แก่ตนเองด้วย 
   ผลสำรวจวันภาษาไทยแห่งชาติ พบคำศัพท์ใหม่ของวัยรุ่นที่เปลี่ยนไปตามยุคสมัย เร่งหามาตรการใช้ภาษาไทยอย่างถูกต้องเหมาะสม 
 นายวีระ โรจน์พจนรัตน์ รัฐมนตรีว่าการกระทรวงวัฒนธรรม เปิดเผยว่าจากการร่วมกับสวนดุสิตโพล มหาวิทยาลัยสวนดุสิต สำรวจความคิดเห็นจากเด็ก เยาวชนและประชาชน เกี่ยวกับวันภาษาไทยแห่งชาติ พบกว่าร้อยละ 70 ทราบว่า วันภาษาไทยแห่งชาติตรงกับวันที่ 29 กรกฎาคมของทุกปี ส่วนปัญหาการใช้ภาษาไทยในปัจจุบันที่ต้องแก้ไข อันดับ 1 คือเรื่องการพูด เนื่องจากปัจจุบันจะใช้ภาษาพูดแบบสั้นๆ ห้วนๆ มีศัพท์แสลงมากเกินไป หากพูดในเรื่องสำคัญจะสื่อความหมายผิด อันดับ 2 การเขียน เพราะปัจจุบันใช้คอมพิวเตอร์แทนการเขียนหนังสือมากขึ้น ลายมือวัยรุ่น เขียนอ่านยาก ตัวสะกดมักเขียนผิด อันดับ 3 การอ่าน เนื่องจากคนไทยอ่านหนังสือน้อย ส่วนคำศัพท์ที่วัยรุ่นนิยมใช้ในปัจจุบัน อาทิ หัวร้อน หมายถึง อารมณ์ร้อน นก หมายถึง วืดหรือชวด อิอิ หมายถึง เสียงหัวเราะ โดนเท หมายถึง โดนทิ้ง ขณะที่ความเห็นเรื่องยุทธศาสตร์ส่งเสริมวัฒนธรรมการอ่านสู่สังคมแห่งการเรียนรู้ของไทยภายใน 5 ปี ให้คนไทยอ่านหนังสือเพิ่มขึ้นจากวันละ 60 นาที เป็น 90 นาทีทำได้หรือไม่น้อย กว่าร้อยละ 70 คิดว่าทำได้ หากมีมาตรการเข้มข้น ทุกฝ่ายให้ความร่วมมือ ผลิตหนังสือให้หลากหลายน่าอ่าน มีกิจกรรมสร้างแจงจูงใจ และใช้สื่อหลากหลายช่องทาง รวมทั้งใช้บุคคลที่มีชื่อเสียงในสังคมเป็นแบบอย่างที่ดีในเรื่องการใช้ภาษาไทยให้ถูกต้องและเหมาะสม 
 กระทรวงทรัพยากรธรรมชาติและสิ่งแวดล้อม เดินหน้าโครงการป่าในเมือง สวนป่าประชารัฐ เพื่อความสุขของไทยต่อเนื่อง   
 พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวถึงโครงการป่าในเมือง สวนป่าประชารัฐ เพื่อความสุขของคนไทย เป็นโครงการของกระทรวงทรัพยากรธรรมชาติและสิ่งแวดล้อมที่ต้องการคืนความสุขให้กับประชาชน โดยนำพื้นที่ป่าไม้ หรือพื้นที่ปลูกต้นไม้ที่ตั้งอยู่ในเมืองหรือใกล้เมือง มาดำเนินการเป็นพื้นที่สาธารณะ ภายใต้ความร่วมมือขององค์กรท้องถิ่นและประชาชน ให้สามารถเข้าไปใช้ประโยชน์ได้อย่างเหมาะสม โดยกำหนดพื้นที่เป้าหมายจัดทำป่าในเมือง 111 แห่งทั่วประเทศ เป็นป่าชายเลนประมาณ 25 แห่ง นอกนั้นเป็นพื้นที่ทางบกซึ่งร่วมกับท้องถิ่นจัดกิจกรรมเปิดพื้นที่ให้เด็ก-เยาวชน และประชาชนได้เรียนรู้เรื่องการเพาะชำต้นไม้ ออกกำลังกาย พักผ่อนหย่อนใจ โดยเฉพาะเรียนรู้การอยู่กับป่าไม้จากธรรมชาติจริง เชื่อว่า หากกระจายโครงการป่าในเมืองไปทั่วประเทศ จะช่วยลดความเหลื่อมล้ำ เพราะทุกคนสามารถใช้บริการและทรัพยากรธรรมชาติอย่างเท่าเทียมกัน พร้อมวางแนวทางเดินหน้าขับเคลื่อนพัฒนาป่าในเมืองต่อเนื่อง ให้เป็นสถานที่พักผ่อนหย่อนใจและเป็นแหล่งเรียนรู้ในระยะยาว เพื่อให้ประชาชนได้มาใช้บริการอย่างมีความสุข
 รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวเพิ่มเติมว่า หลังจากได้ดำเนินโครงการ 1 ปี ประชาชนให้การตอบรับเป็นอย่างดี โดยได้เปิดโครงการป่าในเมืองแล้วกว่า 60 แห่ง เหลืออีก 40 แห่ง ต้องพัฒนาปรับปรุง เช่น ดงฟ้าห้วน ป่าในเมืองอุบลราชธานี เป็นป่าสมบูรณ์ขนาดใหญ่มีพื้นที่ 3,400 ไร่ พื้นที่ป่าชายเลนจังหวัดระยอง เป็นทุ่งโปรงทอง อาจเพิ่มเส้นทางเดินป่า เพื่อให้เยาวชนได้มาเรียนรู้เพิ่มเติม